ગુજરાતી ઈકૉનૉમિક ટાઇમ્સની સાઇટ પર શ્રી કેયુર કોટકના ‘ગુજરાતી વાચકોમાં મેઘાણી કરતાં અંબાણીની બોલબાલા’ લેખ માં નોંધ્યું છે કે ગુજરાતી વાચક હવે સાહિત્યલક્ષી (નાગરીક) ને બદલે સ્વવિકાસ / નેતૃત્વ (વ્યાવસાયિક) કે શૅરબજાર (રોકાણકાર) પુસ્તકો તરફ વધારે ઢળેલા અનુભવાય છે. તદુપરાંત આ લેખમાં અનુવાદીત પુસ્તકોનો પ્રસાર પણ બહુ વધ્યો છે તેમ પણ જણાવાયું છે. લેખમાં નોંધેલ ગુજરાતી લેખકોની આ વલણ પ્રત્યેની નારાજગીની નોંધ લેતાં આપણે બે વાત નોંધવી જોઇએ – એક તો એ કે ગુજરાતી વાચકનું વાંચન ફલક હવે વિસ્તર્યું છે અને બીજું કે અન્ય ભાષાઓ, ખાસ કરીને અંગ્રેજીમાં બીન-સાહિત્ય લેખનમાં જે વૈવિધ્ય, સંશોધન અને અનુભવનું સંયોજન તેમ જ તેની સાથે સાંપ્રત વિચારસરણી સાથે જે સાયુજ્ય જોવા મળે છે તે (કદાચ) ગુજરાતીમાં નથી જોવા મળતું.